KIRJALLINEN KYSYMYS E-1976/02 esittäjä(t): Christos Folias (PPE-DE) komissiolle. Tanssiklubien melurajat.



Virallinen lehti nro 301 E , 05/12/2002 s. 0254 - 0255



KIRJALLINEN KYSYMYS E-1976/02 esittäjä(t): Christos Folias (PPE-DE) komissiolle (8. heinäkuuta 2002) Aihe: Tanssiklubien melurajat Kreikan voimassa olevan lainsäädännön mukaan toimiluvissaan huvittelukeskuksiksi luonnehdittujen tanssiklubien suurin sallittu melutaso on 100 desibeliä, ja muissa liikkeissä, kuten kahviloissa ja baareissa, se on 80 desibeliä melun lähteellä (vahvistimissa). 1. Onko laadittu yhteisön lainsäädäntöä, jossa säädetään sellaisten suurten tanssiklubien suurimmasta sallitusta melutasosta melun lähteellä (vahvistimissa), joissa soitetaan elävää musiikkia tai joissa työskentelee tiskijukka? 2. Voiko komissio ilmoittaa minulle, mitä asiaa koskevia säännöksiä kussakin Euroopan unionin jäsenvaltiossa on voimassa sekä seuraamukset, jotka aiheutuvat tätä kansallista lainsäädäntöä rikkoville? Margot Wallströmin komission puolesta antama vastaus (8. elokuuta 2002) Komissio ottaa mielenkiinnolla vastaan parlamentin jäsenen kirjallisessa kysymyksessä esitetyt tiedot musiikkia soittavien huvittelupaikkojen sallituista melutasoista. Yhteisön tasolla ei ole annettu säännöksiä musiikin enimmäisäänenvoimakkuudesta. Ympäristömelun arvioinnista ja hallinnasta 29. kesäkuuta 2002 annetun Euroopan parlamentin ja neuvoston direktiivin 2002/49/EY(1) soveltamisalaan kuuluvat ainoastaan eri liikennemuotojen (tie-, rautatie- ja ilmaliikenne) ja teollisuustoiminnan aiheuttamat meluhaitat. Kysymyksessä mainituista melurajoista päättäminen kuuluu näin ollen jäsenvaltioiden yksinomaiseen toimivaltaan. Komissiolla ei ole käytettävissään tietoja paikallisesti toteutetuista toimenpiteistä, joilla on pyritty estämään erittäin voimakkaan musiikin aiheuttamat meluhaitat. Komissio haluaa kuitenkin kiinnittää kysyjän huomiota yhteisön lainsäädäntöön joka koskee työntekijöiden terveyden ja turvallisuuden suojelua työssä. Kysymyksessä ovat toimenpiteistä työntekijöiden turvallisuuden ja terveyden parantamisen edistämiseksi työssä annettu puitedirektiivi 89/391/ETY(2) sekä työntekijöiden suojelemisesta vaaroilta, jotka liittyvät melualtistukseen työssä annettu neuvoston direktiivi 86/188/ETY(3). Viimeksi mainittua direktiiviä sovelletaan kaikkiin työntekijöihin meri- ja lentoliikenteen työntekijöitä lukuun ottamatta. Näin ollen sitä sovelletaan myös henkilöihin, jotka työskentelevät sellaisissa paikoissa kuten yökerhot tai kahvilat, baarit jne. Komissio katsoo, että jäsenvaltioiden olisi pystyttävä edistämään ja varmistamaan sellaisten säännösten asianmukainen ja tehokas valvonta ja täytäntöönpano, joilla mainitun direktiivin säännökset saatetaan osaksi kansallista lainsäädäntöä. Lopuksi on vielä syytä mainita, että direktiiviä 86/188/ETY ollaan parhaillaan muuttamassa komission ehdotuksesta, jotta voidaan parantaa työntekijöiden turvallisuutta työssä ja erityisesti laajentaa direktiivin soveltamisalaa. Neuvosto on jo vahvistanut 29. lokakuuta 2001 ehdotusta koskevan yhteisen kannan(4), ja asiaa käsitellään parhaillaan yhteispäätösmenettelyssä (EY:n perustamissopimuksen 251 artikla). (1) EYVL L 189, 18.7.2002. (2) Neuvoston direktiivi 89/391/ETY, annettu 12. kesäkuuta 1989 (EYVL L 183, 29.6.1989). (3) Neuvoston direktiivi 86/188/ETY, annettu 12. toukokuuta 1986 (EYVL L 137, 24.5.1986). (4) Neuvoston 29. lokakuuta 2001 vahvistama yhteinen kanta (EY) N:o 8/2002 (EYVL C 45 E, 19.2.2002).